  Майя Бывальцева 4-тӥ шуркынмонэ удмурт кырӟанъя «Элькуновидение-2018» улосвылкуспо вожвылъяськонлэн йылпумъян люкетэз ортчоз. 18 часысен меӵак возьматонэз учкыны луоз «Удмуртия» телеканалын (кабельной операторъёслэн 21-тӥ кнопка, эн суралэ 5-тӥ каналэн - ред.) но «Мынам Удмуртие» сайтын. Со сяна, трансляцие «Мынам Удмуртие» радиоын но мыноз. Вань кырӟанъёсты учкем бере асьсэлэсь дунъетсэ сётоз удысужлыко (профессиональной) жюри. Вань баллъёсты ватсаса, вормисьлэн нимыз тодмо луоз.  Ку но кызьы куара сётыны быгатозы учкисьёс кельшем кырӟась понна, вералозы меӵак эфир дыръя гинэ. Тодэ вайытом, «Элькуновиденилэн» йылпумъян люкетаз 14 кырӟан потӥз. Но берлогес радъясьёс Ижкарысь Индустри ёросысь пыриськисез конкурслэсь куронъёссэ тӥям понна вожвылъяськонлэсь палэнтӥзы. «Элькуновиденилэн» концерт люкетаз ужам жюриелэн ёзчиосыз тужгес трос баллъёс сётӥзы Дэбес ёросысь Артемий Гавриловлы. Со Ольга Перевозчиковалэсь Светлана Федуловалэн кылъёсызъя гожтэм «Мон удмурт» кырӟанзэ быдэстӥз.  Тегъёс: Лулчеберет Ижкар Удмуртия вожвылъяськон удмуртъёс удмурткыл кырӟан  